Vabariigi Valitsuse korralduse „Vabariigi Valitsuse 14. veebruari 2004. a korralduse 
nr 94 „Väikesaarte komisjoni moodustamine“ muutmine“ eelnõu seletuskiri

1.	Sissejuhatus
Käesoleva eelnõuga muudetakse Vabariigi Valitsuse 14. veebruari 2004. a korraldust nr 94 „Väikesaarte komisjoni moodustamine“ (edaspidi korraldus), mis on kehtestatud püsiasustusega väikesaarte seaduse § 4 lõike 3 ja Vabariigi Valitsuse seaduse § 21 lõigete 1 ja 2 alusel ning kooskõlas Vabariigi Valitsuse 11.12.2003 määrusega nr 316 „Väikesaarte komisjoni põhimäärus“.

Vabariigi Valitsuse korralduse eelnõu ja seletuskirja koostas Siseministeeriumi regionaalhalduse osakonna nõunik Liis Lepik (tel 612 5138, e-post liis.lepik@siseministeeriumi.ee). Korralduse eelnõu ja seletuskirja juriidilise kontrolli teostas Siseministeeriumi regionaalarengu osakonna õigusnõunik Martin Kulp (tel 612 5051, e-post martin.kulp@siseministeerium.ee). 

2.	Eelnõu eesmärk

Korralduse muutmise eesmärk on viia Vabariigi Valitsuse 14. veebruari 2004. a korraldus nr 94 „Väikesaarte komisjoni moodustamine“ kooskõlla 1. juulil 2014. a jõustunud Vabariigi Valitsuse seaduse (edaspidi VVS) muudatustega ja peaministri 4. juuli 2014. a korraldusega nr 66 „Ministrite pädevused ministeeriumi juhtimisel ja ministrite vastutusvaldkonnad“ (edaspidi peaministri korraldus), mille punkti 9 kohaselt juhib siseminister Siseministeeriumi ja tema vastutusvaldkonnas on selle valitsemisala. Peaministri korralduse ja VVS-i muudatuste kohaselt kaotati ära regionaalministri ametikoht. 

VVS-i muudatustega jäeti VVS-st välja ministrite nimetused ja tunnistati kehtetuks VVS-i § 49¹, mis reguleeris regionaalministri pädevust Siseministeeriumi juhtimisel. VVS-i muudatuse eelnõu seletuskirja kohaselt tuleb muuta kehtivates õigusaktides ministrite nimetused „valdkonna eest vastutavateks ministriteks“. Vabariigi Valitsuse korraldustes tehakse vajadusel ministri ametinimetuse asendamise muudatused õigusakti andja poolt ühe aasta jooksul või muudetakse õigusakte arvestades ametisolevate ministrite vastutusvaldkondi ja ametinimetusi. Nimetatud muudatus tehakse ka käesolevas eelnõus.

3.	Eelnõu sisu

Tulenevalt VVS-i sõnastusest muudetakse korralduse punkti 2 sissejuhatavat lauseosa ja asendatakse sõna „regionaalminister“ sõnadega „valdkonna eest vastutav minister“. 

4. Eelnõu vastavus Euroopa Liidu õigusele

Eelnõu ei oma puutumust Euroopa Liidu õigusega.

5. Korralduse mõjud ja rakendamiseks vajalikud kulutused

Korralduse eelnõul on positiivne mõju õiguskeskkonnale, kuna korralduse eelnõuga viiakse  korraldus kooskõlla kehtiva VVS-iga. Kuna sisulisi muudatusi eelnõu kaasa ei too, ei oma eelnõu muid kaasnevaid mõjusid.

Korralduse rakendamisega ei kaasne rahalisi kulutusi riigieelarvest ega tulusid riigieelarvesse.

6.	Korralduse jõustumine

Korraldus jõustub üldises korras.

7. Eelnõu kooskõlastamine

Korralduse eelnõu ja seletuskiri esitati eelnõude infosüsteemi (EIS) kaudu kooskõlastamiseks Justiitsministeeriumile. Kooskõlastamise tähtajaks, s.o 10. septembriks 2014. a Justiitsministeerium märkusi ei esitanud. Vastavalt Vabariigi Valitsuse 13. jaanuari 2011. a määrusele nr 10 „Vabariigi Valitsuse reglement“ § 7 lõikele 4 loetakse korralduste eelnõud kooskõlastatuks.